[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.7.2007

COM(2007) 457 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ

σχετικά με τη θέση που πρέπει να τηρήσουν οι Κοινότητες στο Διοικητικό Συμβούλιο του Διεθνούς Κέντρου Επιστήμης και Τεχνολογίας σχετικά με την προσχώρηση της Ελβετικής Συνομοσπονδίας στη Συμφωνία για την ίδρυση Διεθνούς Κέντρου Επιστήμης και Τεχνολογίας, η οποία συνήφθη μεταξύ Ηνωμένων Πολιτειών της Αμερικής, Ιαπωνίας, Ρωσικής Ομοσπονδίας και, ως ενός και ενιαίου μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 27 Νοεμβρίου 1992, η Ευρωπαϊκή Οικονομική Κοινότητα και η Ευρωπαϊκή Κοινότητα Ατομικής Ενέργειας (εφεξής «Κοινότητες»), ενεργούσες ως ένα και ενιαίο μέρος, υπέγραψαν από κοινού με τις Ηνωμένες Πολιτείες της Αμερικής, την Ιαπωνία και τη Ρωσική Ομοσπονδία μια Συμφωνία περί ιδρύσεως Διεθνούς Κέντρου Επιστήμης και Τεχνολογίας (εφεξής «συμφωνία»). Οι Κοινότητες συνήψαν τη συμφωνία μέσω του κανονισμού (ΕΟΚ) αριθ. 3955/92 του Συμβουλίου και του κανονισμού (Ευρατόμ) αριθ. 3956/92 της Επιτροπής, της 21ης Δεκεμβρίου 1992. Το 2004, ο Καναδάς προσχώρησε στη συμφωνία ως πλήρες μέλος του Διοικητικού Συμβουλίου.

2. Το Διεθνές Κέντρο Επιστήμης και Τεχνολογίας (εφεξής «το Κέντρο») ενεργεί ως διακυβερνητικός οργανισμός που διαθέτει νομική ικανότητα, σύμφωνα με τη νομοθεσία των Μερών. Στόχοι του Κέντρου είναι να δώσει στους επιστήμονες και μηχανικούς οπλικών συστημάτων, όσους κυρίως διαθέτουν γνώσεις και δεξιότητες σχετικά με τα όπλα μαζικής καταστροφής ή τα συστήματα εκτόξευσης πυραύλων, στη Ρωσία και άλλα κράτη της Κοινοπολιτείας Ανεξάρτητων Κρατών, ευκαιρίες να κατευθύνουν αυτές τις γνώσεις και δεξιότητες σε ειρηνικές δραστηριότητες και να συμβάλουν στην επίλυση εθνικών ή διεθνών τεχνικών προβλημάτων και ευρύτερων στόχων της μετάβασης προς μια οικονομία της αγοράς που θα ανταποκρίνεται στις ανάγκες των πολιτών.

3. Στις 27 Φεβρουαρίου 2007, η Ελβετική Συνομοσπονδία γνωστοποίησε στο Διοικητικό Συμβούλιο του Κέντρου την πρόθεσή της να γίνει συμβαλλόμενος μέρος της συμφωνίας. και εξέφρασε τη θέλησή της να υποστηρίξει τις προσπάθειες του Κέντρου που αποσκοπούν στη μη εξάπλωση εμπειρογνωμοσύνης και γνώσης για όπλα μαζικής καταστροφής. Προς τούτο, διακήρυξε τη βούλησή της να υποστηρίξει έργα συνεργασίας και άλλες συνέργειες μεταξύ επιστημονικών κοινοτήτων της Ελβετίας, και συγκεκριμένα ομοσπονδιακών πολυτεχνικών σχολών, και του δικτύου δικαιούχων ινστιτούτων και συνεργαζόμενων φορέων από όλα τα συμβαλλόμενα μέρη της συμφωνίας. Φορείς από την Ελβετία μπορούν να συμμετέχουν σε έργα διαφόρων πεδίων επιστημονικής έρευνας, η οποία θα εξυπηρετεί μη στρατιωτικούς σκοπούς.

4. Η προσχώρηση της Ελβετικής Συνομοσπονδίας θα προωθήσει περαιτέρω τους στόχους του Κέντρου, ενώ παράλληλα βρίσκεται σε απόλυτη αντιστοιχία με το ενδιαφέρον των Μερών να πολλαπλασιαστούν, με την επίγνωση ότι η επιτυχία του Κέντρου χρειάζεται τη σταθερή υποστήριξη κυβερνήσεων, ιδρυμάτων, ακαδημαϊκών και επιστημονικών φορέων και άλλων διακυβερνητικών και μη κυβερνητικών οργανώσεων.

5. Σύμφωνα με το άρθρο XIII της συμφωνίας, η έγκριση της προσχώρησης ανήκει στην αρμοδιότητα του Διοικητικού Συμβουλίου του Κέντρου. Στο Διοικητικό Συμβούλιο, οι αντιπρόσωποι της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας (ως ενός και ενιαίου μέρους) πρέπει να εγκρίνουν την προσχώρηση. Μολονότι οι δύο Κοινότητες θεωρούνται ως ένα και ενιαίο μέρος στο πλαίσιο της υπόψη συμφωνίας, υπάρχουν εντούτοις διαφορετικές διαδικασίες που ακολουθούνται για τη σύναψη διεθνών συμφωνιών δυνάμει των συνθηκών ίδρυσης καθεμιάς από τις Ευρωπαϊκές Κοινότητες. Κατά συνέπεια, για να τοποθετηθούν οι δύο Κοινότητες στο Διοικητικό Συμβούλιο του Κέντρου σχετικά με την προσχώρηση της Ελβετίας, απαιτείται απόφαση του Συμβουλίου και της Επιτροπής.

6. Με βάση τα παραπάνω, η Επιτροπή προτείνει

7. να εγκριθεί το συνημμένο σχέδιο απόφασης από το Συμβούλιο, εκ μέρους της Ευρωπαϊκής Κοινότητας·

8. να εξουσιοδοτηθεί από το Συμβούλιο ο αντιπρόσωπος της Προεδρίας του Συμβουλίου στο Διοικητικό Συμβούλιο του Κέντρου να εγκρίνει την προσχώρηση της Ελβετικής Συνομοσπονδίας στη συμφωνία ίδρυσης του Κέντρου.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ

σχετικά με τη θέση που πρέπει να τηρήσουν οι Κοινότητες στο Διοικητικό Συμβούλιο του Διεθνούς Κέντρου Επιστήμης και Τεχνολογίας σχετικά με την προσχώρηση της Ελβετικής Συνομοσπονδίας στη Συμφωνία για την ίδρυση Διεθνούς Κέντρου Επιστήμης και Τεχνολογίας, η οποία συνήφθη μεταξύ Ηνωμένων Πολιτειών της Αμερικής, Ιαπωνίας, Ρωσικής Ομοσπονδίας και, ως ενός και ενιαίου μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101,

Έχοντας υπόψη τον κανονισμό (ΕΟΚ) αριθ. 3955/92 του Συμβουλίου, της 21ης Δεκεμβρίου 1992, σχετικά με τη σύναψη εξ ονόματος της Ευρωπαϊκής Οικονομικής Κοινότητας, της συμφωνίας για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας και, ως ενός και ενιαίου μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας[1], και ιδίως το άρθρο 3 παράγραφοι 1, 3 και 4, και τον κανονισμό (Ευρατόμ) αριθ. 3956/92 της Επιτροπής, της 21ης Δεκεμβρίου 1992, σχετικά με τη σύναψη από την Ευρωπαϊκή Κοινότητα Ατομικής Ενέργειας συμφωνίας για την ίδρυση Διεθνούς Κέντρου Επιστήμης και Τεχνολογίας μεταξύ των Ηνωμένων Πολιτειών της Αμερικής, της Ιαπωνίας, της Ρωσικής Ομοσπονδίας, και, ως ενός και ενιαίου μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας, και ιδίως το άρθρο 3[2],

την πρόταση της Επιτροπής[3],

Εκτιμώντας τα ακόλουθα:

(1) Η Ευρωπαϊκή Κοινότητα Ατομικής Ενέργειας και η Ευρωπαϊκή Οικονομική Κοινότητα, ως ένα και ενιαίο μέρος (εφεξής «οι Κοινότητες»), συνήψαν στις 21 Δεκεμβρίου 1992 τη συμφωνία για την ίδρυση ενός Διεθνούς Κέντρου Επιστήμης και Τεχνολογίας (εφεξής «η συμφωνία»),

(2) Στις 27 Φεβρουαρίου 2007, η Ελβετική Συνομοσπονδία γνωστοποίησε στο Διοικητικό Συμβούλιο του Διεθνούς Κέντρου Επιστήμης και Τεχνολογίας (εφεξής «το Κέντρο») την πρόθεσή της να γίνει συμβαλλόμενο μέρος της συμφωνίας.

(3) Σύμφωνα με το άρθρο XIII της συμφωνίας, η έγκριση της προσχώρησης ανήκει στην αρμοδιότητα του Διοικητικού Συμβουλίου του Κέντρου.

(4) Οι Κοινότητες αντιπροσωπεύονται στο Διοικητικό Συμβούλιο του Κέντρου από την Προεδρία του Συμβουλίου και την Επιτροπή,

ΑΠΟΦΑΣΙΖΟΥΝ:

Άρθρο 1

Εγκρίνεται με την παρούσα απόφαση εξ ονόματος των Κοινοτήτων, η προσχώρηση της Ελβετικής Συνομοσπονδίας στη Συμφωνία για την ίδρυση Διεθνούς Κέντρου Επιστήμης και Τεχνολογίας, η οποία συνήφθη μεταξύ Ηνωμένων Πολιτειών της Αμερικής, Ιαπωνίας, Ρωσικής Ομοσπονδίας και, ως ενός και ενιαίου μέρους, της Ευρωπαϊκής Κοινότητας Ατομικής Ενέργειας και της Ευρωπαϊκής Οικονομικής Κοινότητας.

Άρθρο 2

Οι αντιπρόσωποι της Προεδρίας του Συμβουλίου και της Επιτροπής στο Διοικητικό Συμβούλιο του Διεθνούς Κέντρου Επιστήμης και Τεχνολογίας εξουσιοδοτούνται να εγκρίνουν την προσχώρηση της Ελβετικής Συνομοσπονδίας στη συμφωνία ίδρυσης του Κέντρου.

Βρυξέλλες,

Για το Συμβούλιο Για την Επιτροπή

Ο Πρόεδρος Ο Πρόεδρος

[1] ΕΕ L 409 της 31.12.1992, σ.1.

[2] ΕΕ L 409 της 31.12.1992, σ.10.

[3] ΕΕ C XXX, σ. X.